**PRÒLEG DE VERSALLES**

**VERSALLES**

**1. Recitatiu de Mimí**

**Ella:**

Ah…! Em pesa i se’m clava com fulles ardents

Aquesta corona d’espines roents!

M’inflamo, m’enervo, m’agito i fa mal!

I no m’aconhorten

cap ni un dels sants del santoral!

Quin astre sapastre m’obliga a escollir

D’entre aquest mostruari de brètols fifís?

Tant m’estimen, tant m’honoren…,

Que se’n vagin a la porra!

Si no tenen gens d’estil.

Si són llèpols i molt sonsos;

Un estol de consentits!

Jo sóc ferma, sóc bonica,

tinc tipet i un fil de veu.

Els meus dits són com aloses

Seda i or són els meus peus.

Canto, ballo i moc el vano

com si fos el mag Merlí.

Per què hauria de casar-me

amb un peix bullit o… o un cretí?!

Però ara vull seure, vull calmar el neguit,

Necessito jeure i descordar-me el pit.

M’asseuré aquí, sola, silent i fugaç

Com si fos l’estel que cau en pedaç… aç… ços…

**2. La Font de Cupido**

**Cupido:**

Oè,

Dorm, nineta, dorm…

i escolta el que et diré:

**Mimí:** *Què és això que sento?*

*On són aquestes veus?*

Oè,

Barca sens port…

I busca recer.

**Mimí:** *Qui demana?Qui em treu*

*del meu descans i el meu respir?*

Sóc la font de les dreceres

que apropen l’aire fins al bes del vent

portant un nuvi fins a les solteres…

Què vols?

**Mimí:** *Qui m’ho pregunta?*

Respon!

**Mimí:** *Renoi, quin geni!*

Què busques?

**Mimí:** *Marit! Voleu que us ho digui? Marit!!*

Sóc la filla de Monsieur de Matignon.

Tinc la dot més ben dotada del país.

I si no em casés aviat, moriré casta!

Va i ve

Barca sense rumb…

I busca recer.

Ai, filleta, com et dius?

**Mimí:** *Mimí!*

Mimí, vaig a dir-te una coseta:

**Mimí:** *Oh, Déu, se m’ha esquerdat una*

*ungleta…! I fixa’t: se m’arruga el vestit…!*

Ets més curta que un mànec d’aixada!

**Mimí:** Però si tinc tot el que ha de tenir una dama:

Nas de pruna, llavis de magrana,

i un ble de cabells que m’encercla la cara.

Però… Com us atreviu? Qui sou vós, que amb

semblants paraules goseu importunar-me?

Veus cap aquí, veus cap allà.

I jo ja no m’hi veig amb tanta giragonsa!

Si no heu de consolar-me,

feu el favor de callar!!

**3. Cançó de Cupido.**

**Cupido:**

Si tens l’ànima quieta, ets beneit.

I si passes pel món com un talòs,

no veuràs el somrís de la lluna.

ni sabràs com batega el teu cor.

Qui sóc jo, preguntes enrabiada?

Qui sóc jo, que et parlo des d’aquí?

Sóc la veu sense temps, ni durada.

Sóc l’amor que marca el teu destí.

Sóc qui va casar a Romeu amb Julieta;

qui va enfilar a Ariadna al laberint.

Qui va fer perdre el cap a Dido per Eneas.

Qui va esmaltar les aigües on es mirà Narcís.

L’amor és cec i no et para cap trampa.

L’amor et mostra el camí del desig.

Jo sóc Cupido, sóc l’àngel que et guarda.

Si fas tot el que et digui et trobaré marit.

Sóc qui va casar…

**Mimí:** *Cupido!! Sou vós, de debò?! Oh, quina il·lusió,*

*quina alegria… i quina colla!! Doncs, deixeu que us*

*digui que…. Fa dies i dies, mesos i mesos que rebo*

*piles i piles de pretendents. I no n’hi ha cap que em*

*faci perdre la xaveta. On s’amaga el meu príncep*

*blau? Per què es casen totes les dames de la cort…,*

*totes menys jo?! Fins i tot les guerxes i camacurtes, les*

*que no saben vestir-se “a la mode”. I jo, que sóc la*

*més fina i la més elegant… Jo m’hauré de quedar*

*per vestir sants?! Pobra i mil vegades pobra de mi…*

*Bella com una rosella, i sense un gentilhome que em*

*cuidi el jardí… Però penso posar fi a aquesta*

*malastrugança: avui, amb la vostra ajuda o sense*

*ella, comença la cacera del meu marit!!*

**4. A la cacera del marit!**

**(Cançó d’els pretendents)**

**Mimí:**

A la cacera del marit!

**Cupido:**

T’ha pretès el Duc de Baviera,

peladet com una calavera!

T’ha portat perles de l’Índia

i un joiell amb un robí.

**Mimí:** *Se les mira més a elles que a mi!*

**Cupido:**

Del llustrós hereu de Dinamarca

dius que és gras i té un gos de pastura.

No t’agrada l’aventura de cuidar marit i ca?

**Mimí:** *Panxa i gos al catre...?*

*No hi cabrem tots quatre!*

**Cupido:**

I l’ardit heroi de Macedònia,

protector de França i de Polònia,

a l’amor obre la porta

I tu dius que és un barrut.

**Mimí:** *Però si put com rata morta!!*

**Cupido:**

I el formós hereu del tsar de Rússia?

**Mimí:** *De Rússia? No m’hi entendré. Parla*

*estrany.*

**Cupido:**

I un actor d’alta comèdia?

**Mimí:** *Un actor de comèdia…?*

*Estic desesperada… però no tant!*

(A trompa 1): *Això: fes mofa al meu sofrir,*

*escarni al meu dolor…*

(a trompa 2): *I tu: calla!*

**Cupido:**

Mimí ets molt capritxosa

Que potser no saps què vols?

**Mimí:** *Ho vull tot! Jo vull un home que em miri*

*i em faci sentir la reina del món!*

*Que quan em parli sempre em digui*

*dolces paraules d’amor. I això sí que us ho*

*demano:que sigui guapo, per favor!!*

**5. El Conjur**

**Cupido:**

A la font de Cupido has fet cap,

formulant un desig ben complicat.

Que no és fàcil per’quell que està tot sol,

Preguntar-li fluixet al cor què vol.

Obre els ulls, les orelles i les mans.

Veuràs coses que mai no has imaginat.

Sobretot, que aquest món és complicat.

I que aprendre i ser llesta no és pecat.

Un amor que t’estimi jo et daré

Si fas cas i segueixes el camí

que des d’ara mateix t’indicaré,

i que et porta de dret al teu destí.

Una cosa només demano jo,

si és que vols que t’ajudi de debò:

Cada cop que t’aturis pel camí,

em daràs una part del teu vestir.

**Mimí:** *(Escandalitzada) Em dureu de viatge? I cada*

*cop que m’aturi us hauré de donar una part del meu*

*vestit?!! Però… Però jo no em puc treure res! No veieu*

*que vaig tota conjuntada? Si em trec roba cada cop*

*que m’aturi, al final quedaré…. despullada!! Caram,*

*Cupido! No ho podríeu fer més fácil? No podría, ras i*

*curt, donar-vos les gràcies? I Fer-vos una reverència?*

*O…encara millor: parlar de vos amb el rei de França,*

*perquè us fes un monument a la Plaça Vendôme,*

*que hi passa tothom?!*

**Cupido:**

Una cosa només demano